Granitt støttemur 20x20 cm lys grå Granitt støttemur 20x20 cm er en lys grå natursteinsblokk til lave støttemurer, kantavslutninger og mindre nivåforskjeller. Blokkene selges per løpemeter, ikke per stykk. Lengdene varierer normalt ca. 90-150 cm med variasjon, og én løpemeter veier ca. 110 kg per meter. Vi leverer så nær bestilt lengde som mulig, uten å gå over. Ved bestilling av 20 løpemeter leveres det normalt mellom 19,5 og 20 løpemeter totalt. Hva betyr løpemeter? Én løpemeter er 100 cm total lengde. Når natursteinsblokker selges per løpemeter, kan hver enkelt blokk være kortere eller lengre enn 100 cm. Bestiller du 25 løpemeter får du ca. 25 meter mur totalt, ikke nødvendigvis 25 blokker. Bruksområde 20x20 cm brukes normalt til lavere murer og avgrensninger, ofte opp til ca. 1 meter når grunnarbeid, drenering og belastning er riktig vurdert. Hvor høy mur du faktisk kan bygge, avhenger av grunnforhold, drenering, belastning bak muren og hvordan muren monteres. Ved høyere eller krevende murer bør fagperson vurdere løsningen. Montering og drenering Granittblokker har naturlig varierende bredde. Sett blokkene så rett som mulig i front, trekk rettesnor i bakkant og merk linjen med kritt før bakkanten eventuelt pigges til med hammer og meisel. Fyll opp med ca. 20 cm drenerende singel, for eksempel 8-11 mm, bak muren. God drenering og riktig fundament er avgjørende for et godt resultat over tid. Kvalitet, farge og dimensjoner Granitten er i hovedsak lys grå, men naturstein kan ha innslag av svart, hvitt, brunt, rødt eller rosa. Fargespill, mindre flekker og variasjoner mellom produksjoner eller steinbrudd er normalt. For naturlig splittede granitt- og larvikittblokker er det jevn høyde som omfattes av NS-EN 771-6. Høydeavvik på ca. ±15 mm er innenfor standarden. Lengde og bredde har ikke samme faste krav, og vil variere. Blokkene har én visflate og en bakside, og er normalt ikke beregnet som tosidig støttemur. Ved etterbestilling kan det komme avvik i farge, overflate og dimensjon fra tidligere leveranse.